text: [{"text_idx": "#000004", "text": "Torbee dabre kutaa Kaashimiir keessatti haleellaa hidhattoonni raawwataniin loltoonni Indiyaa 42 eega ajjeefamanii booda, hariiroon Paakistaan fi Indiyaa hammaataa dhufuun, walitti gaarrifannaa waraanaa irra gahuu gabaasuu keenna ni yaadatama. Haaluma kanaan Kiibxata har\u2019aa xiyyaaronni waraana Indiyaa daangaa qilleensa Paakistaan qaxxaamuruun halleellaa kan raawwatan tahuu gabaafame."}, {"text_idx": "#000005", "text": "Waajjirri ministeera haajaa alaa Indiyaa ibsa baaseen, xiyyaaronni waraana biyyattii daangaa Paakistaan cehuun kaampilee hidhattootaa irratti haleellaa raawwatuu beeksise. Indiyaan akka jettutti dulli kun sochii hidhattootaa xiinxalluuf qofa kan geggeeffame tahus, kaampii leenjii hidhattootaa barbadeessuun hidhattoota heddu ajjeesuu himte"}, {"text_idx": "#000006", "text": "Dubbii himaan waraana Paakistaan Jeneraal Asiif Ghafuur ammoo ibsa kenneen akka jedhetti, \u201cXiyyaaronni Indiyaa gara daangaa biyya keennaa seenanii turan, raadaarii Paakistaan keessa seenuu eega hubatanii booda, muddamaan boombiiwwan fe\u2019atan bosona keessatti harcaasuun baqatanii jiru\u201djedhe."}, {"text_idx": "#000007", "text": "Walitti gaarrifannaan biyyoota humna Niwukilarii hidhatan lamaanii gara duula waraanaatti ce\u2019e kun, naannicha saffisaan guutumatti lola hamaa keessa galchaa kan jiru tahuu odeeyfannoon arganne ni mul\u2019isa."}, {"text_idx": "#000011", "text": "Gamtaan Munshidoota Sikkoo fi Mandoo Hundeeffame"}]